**Jingdezhen** (kiin. 景德镇市, pinyin: Jǐngdézhèn Shì) on prefektuuritason kaupunki Kiinan Jiangxin maakunnan koillisosassa. Kaupungin keskusta sijaitsee linnuntietä noin 144 kilometriä maakunnan pääkaupungista Nanchangista koilliseen. Prefektuurin pinta-ala on 5 256 neliökilometriä ja väkiluku 1,587 miljoonaa. Jingdezhen on tunnettu siellä valmistetusta keramiikasta ja etenkin posliinista.

Maantiede
---------

Silta Jingdezhenissä.
Jingdezhenin kaupunki sijaitsee Jiangxin maakunnan koillisosassa. Prefektuuri rajoittuu luoteessa Anhuin maakunnan Chizhoun prefektuurin Dongzhin piirikuntaan, pohjoisessa ja koillisessa Anhuin maakunnan Huangshanin prefektuurin Qimenin ja Xiuningin piirikuntiin, sekä idässä, etelässä ja lännessä Jiangxin Shangraon prefektuurin Wuyuanin piirikuntaan, Dexingin kaupunkiin, Yiyangin, Wannianin, ja Poyangin piirikuntiin.

Kaupunki on maantieteen kannalta Haiyushangin vuoristoalueen ja Poyangjärven tasangon välissä. Paikalla vallitsee lauhkea ja kostea ilmasto selkeästi toisistaan erottuvineen neljine vuodenaikoineen. Sadetta tulee vuosittain noin 1763 millimetriä. Kaupungin korkeus merenpinnasta on 320 metriä.

Hallinnollinen jako
-------------------

Piirikuntatasolla Jingdezhen jakautuu kahteen kaupunkipiiriin (Changjiang ja Zhushan), yhteen piirikuntatason kaupunkiin (Leping) ja yhteen piirikuntaan (Fuliang).

| Jingdezhenin hallinnollinen jako |
| --- |
| 

**1**
**Changjiang**
**Leping**
**Fuliang**
**1. Zhushan** |

Historia
--------

Jingdezhenissä on valmistettu keramiikkaa jo Han-dynastian ajoilta lähtien, jolloin kaupunki tunnettiin vielä nimellä Xinping. Kaupungin tuotanto alkoi keskittyä posliinin tuotantoon keisarillisen hovin tarpeisiin. Nimi Jingdezhen viittaa Jingde-kautena tunnettuun pohjoisen Song-dynastian keisari Zhezongin valtakauteen. Zhen-pääte taas viittaa kauppakaupunkiin, jonka oikeudet Jingdezhen sai Jingde-kaudella. Ennen nimenmuutosta vuonna 1004 kaupunki tunnettiin myös nimellä Chang-nan. Yuan-dynastian aikana keisarillinen hovi otti posliinintuotannon suoraan hallintaansa niin sanotun posliiniviraston kautta, joka valvoi posliinin tuotantoa ja lähetti valmiin posliinin suoraan hoville. Virasto liitettiin verovirastoon vuonna 1324, ja vuonna 1328 posliinin tuotannon valvontaa alkoi hoitaa Jiangxin kuvernööri.

Yuan-dynastian romahtaessa posliinin tuotanto lakkasi joksikin aikaa, mutta vuonna 1368 Ming-dynastia rakennutti posliinitehtaan Zhushanin mäelle ja posliinin tuotanto lisääntyi tämän jälkeen huomattavasti. 1300-luvulta 1900-luvun alkuun oli posliinintuotannon loistoaikaa. Kiinan kommunistit tekivät Jingdezhenistä prefektuuritason kaupungin suoraan Jiangxin provinssin alaisuudessa vuonna 1953. Kaupunkiin perustettiin sittemmin myös esimerkiksi keramiikkaopistoja, tutkimuskeskuksia ja museoita. Kaupungin asukkaista noin puolet ottaa edelleen osaa posliinin tuotantoon tavalla tai toisella.

Talous
------

Posliinin valmistusta perinteiseen tapaan.
Vuonna 2012 Jingdezhenin bruttokansantuote oli 62,83 miljardia renminbiä, mikä oli Jiangxin 11:stä prefektuuritason kaupungista toiseksi pienin. Tärkein teollisuudenala oli jalostus, jonka osuus kaupungin koko taloudesta oli 59,5 % vuonna 2012. Keramiikkateollisuuden osuus koko teollisuudesta oli 13 %, ja se oli arvoltaan noin 2,88 miljardia renminbiä. Kaksi suurta kaupungissa toimivaa keramiikkayhtiötä ovat Jingdezhen Ceramics ja Jingdezhen Wanlong Ceramics. Kaupungin alueella on runsaat kaoliniittiesiintymät, joita käytetään posliinin valmistuksessa. Esiintymien suuruudeksi on arvioitu 50 miljoonaa tonnia.

Lähteet
-------

1. ↑  Mayor Yan Ganhui Jingdezhen Municipal Government.  Arkistoitu 23.1.2016. Viitattu 19.10.2015. (englanniksi)
2. 1 2  Thomas Brinkhoff: China: Administrative Division (Prefektuurin naapurit näkee valitsemalla prefektuurin kartan Level 2 -hallintoalueet ja kohdistamalla kartan prefektuuriin hiiren klikkauksella tai maakuntakohtaisen prefektuurilistauksen avulla. Kartta näyttää naapuriprefektuurinen nimen hiirellä osoittamalla.) citypopulation.de. Viitattu 19.10.2015. (englanniksi)
3. 1 2  A Brief Introduction of Jingdezhen Jingdezhen Municipal Government.  Arkistoitu 12.1.2015. Viitattu 1.2.2015. (englanniksi)
4. 1 2 3  Cheng, Linsun ja Brown, Kerry: *Berkshire Encyclopedia of China*, s. 1216-1217. Berkshire Publishing Group, 2009. ISBN 0-9770159-4-7. (englanniksi)
5. ↑  Jingdezhen (Jiangxi) City Information Hong Kong Trade Development Council. Viitattu 1.2.2015. (englanniksi)

Aiheesta muualla
----------------

* Kuvia tai muita tiedostoja aiheesta **Jingdezhen** Wikimedia Commonsissa